text: Oversigt: Her bor regionspolitikerne
  24 november 2017 kl. 14.13
  I alt 24 regionsrådspolitikere fra Region Syddanmark bor i Syd- og Sønderjylland. Horsens og Hedensted har tre politikere i Region Midtjylland.
  Har du stemt på en regionsrådspolitiker, der bor tæt på dig, så er du heldig, hvis du bor i Kolding eller Esbjerg. Det er nemlig her, der er størst koncentration af de ny- og genvalgte politikere til Region Syddanmark. Det kan du se på det kort med regionsrådspolitikernes adresser, som TV SYD har lavet.
  Bor du til gengæld i Tønder, så er der kun én regionrådspolitiker, der bor i byen – og ellers er kortet tomt i en radius af hele 40 km.
  Blot syv af de ny- eller genvalgte politikere til Region Syddanmark bor i Sønderjylland, mens der bor 17 i Sydjylland. Der er størst koncentration af regionsrådspolitikere i de store byer Kolding og Esbjerg.
  På kortet kan du også se de to regionsrådspolitikere i Horsens samt den ene fra Hedensted, som er blevet valgt ind i Region Midtjylland.
  De blå punkter på kortet er politikere i Region Syddanmark, og de blå er politikere i Region Midtjylland.
  
  